2024. gada Copa América
2024. gada Copa América bija 48. Copa América turnīrs, kas notika no 2024. gada 20. jūnija līdz 14. jūlijam Amerikas Savienotajās Valstīs. Turnīru organizēja Dienvidamerikas Futbola konfederācija (CONMEBOL), sadarbojoties ar Ziemeļamerikas, Centrālamerikas un Karību reģiona futbola asociāciju konfederāciju (CONCACAF). Tajā piedalījās visas 10 CONMEBOL ietilpstošās vīriešu futbola izlases un sešas CONCACAF izlases. Tā bija otrā reize, kad turnīru rīkoja ASV, iepriekš tur notika arī 2016. gada jeb simtgades Copa América. Fināls notika Hard Rock Stadium Maiamigārdensā, Floridā. Par Copa América čempioniem kļuva Argentīnas izlases futbolisti, kas finālā papildlaikā ar 1:0 pieveica Kolumbijas izlasi. Argentīnai šis bija 16. tituls un otrais pēc kārtas. Par turnīra vērtīgāko spēlētāju tika atzīts kolumbietis Hamess Rodrigess. Visvairāk vārtu guva Argentīnas futbolists Lautaro Martiness — piecus. Par labāko vārtsargu tika atzīts Emiljano Martiness.